ডেকার্স থেকে হেঁটে লালবাজারে একবার ফিরলেই কানাইচরণের দুপুরের খাওয়া হজম হয়ে যায়। একটা সিগারেট শেষ করে কানাই ফের কেসের পাতাগুলো উলটাচ্ছিলেন, চোখ বুজে ভাবছিলেন। নৃপেণ বিপত্নীক, ছেলেপুলে হয়নি, বিয়ের অল্প কবছরের মধ্যে দমদম ফিবারে টেসে যায়, সংসারে কাছের লোক বলতে প্রৌঢ়া মা। নৃপেণের কালাপানি হওয়ার পর মায়ের কী হলো সেটা কোথাও লেখা নেই। কেস ডায়েরিতে বাজেয়াপ্ত হওয়া মালের লিস্ট আছে, গ্রেফতারি পরোয়ানা আর নৃপেণকে জেরার বিবরণ আছে। যেহেতু কেউ খুন-জখম হয়নি তাই বর্ণনাগুলি ম্যাড়ম্যাড়ে। নৃপেণ জেলায় জানিয়েছে যে, সে কোনোদিনই মানিকতলায় যায়নি, ঢাকায় পা অবধি রাখেনি। গোয়েন্দারাও তেমন কোনো সূত্র পায়নি। গোটা কেসটাই তাই দাঁড়িয়ে আছে চিঠিগুলির ওপর আর ঠিকে ঝি ও তুতোভাইয়ের সাক্ষীতে। কোর্ট প্রসিডিংয়ে পুলিশ অনেকগুলি মিথ্যা সাক্ষী সাজিয়ে এনেছিল। ঝানু জাস্টিসের তাদের পালটে দিতে খুব মুশকিল হয়নি, খুব একটা গুরুত্বও দেওয়া হয়নি রায়ে। ঠিকে-ঝি, নাম গঙ্গা – এজলাসে দাঁড়িয়ে বলেছে যে, সে বাবুর চিঠি একাধিকবার নির্দিষ্ট স্থানে রেখে এসেছে। সেখান থেকে কে সেই চিঠি পেয়েছে সে কিছুই জানে না। নৃপেণ কখনো চিঠির কথা অস্বীকার করেনি; কিন্তু এজলাসে দাঁড়িয়ে সরকারি উকিলের প্রশ্নের উত্তরে এটাই বলেছে যে, তার পথভ্রষ্ট বন্ধুদের ধর্মের দোহাই, মানবতার দোহাই, ব্রিটিশরাজের দোহাই আর পেনাল কোডের দোহাই দিয়ে সশস্ত্র বিপস্নব প্রচেষ্টা থেকে বিরত থাকতে বলত। কানাইচরণ ফাইলের ভেতর থেকে তামাদি হয়ে যাওয়া কয়েকটি চিঠি পড়ার চেষ্টা করলেন। চিঠিগুলি বিলক্ষণ সাংকেতিক ভাষায় লেখা, সঙ্গে সংকেত-বিশেষজ্ঞের নোট জুড়ে দেওয়া হয়েছে। অতি ধূর্ত ছেলে। সে এমনভাবে চিঠিগুলি লিখেছে, যার মানে হ্যাঁ-ও হতে পারে আবার না-ও হতে পারে। এক জায়গায় লিখছে – গডফ্রে দিনহ্যাম থেকে সাবধান। পেনাল কোডের দোহাই, সে তোমাকে ছাড়বে না, ভাই অমর। তুমি প্রাতে চিতপুর লেন ধরলে সে তোমাকে সেখানেই হাতকড়া পরাবে। কানাই ভেবে দেখলেন – একদিকে অমর চ্যাটুজ্জেকে দিনহ্যামের ভয় দেখানোও হলো আবার দিনহ্যামের যাতায়াতের রাস্তাও সুচতুর নৃপেণ কৌশলে জানিয়ে দিয়েছিল।